จับตาถ้อยแถลง Powell , Dot-plot ใหม่ และทิศทางค่าเงิน / แบ่งถ้อยคำแถลงของ Powell เป็น 2กรณี / สหรัฐรายงาน 2 ดัชนีสำคัญ ดัชนียอดขายปลีก, ดัชนีภาคการผลิตอุตสาหกรรม
17 มีนาคม 2564

จับตาถ้อยแถลง Powell , Dot-plot ใหม่ และทิศทางค่าเงิน / แบ่งถ้อยคำแถลงของ Powell เป็น 2กรณี / สหรัฐรายงาน 2 ดัชนีสำคัญ ดัชนียอดขายปลีก, ดัชนีภาคการผลิตอุตสาหกรรม 

เราเชื่อว่านักลงทุนในทุกๆสินทรัพย์ต่างจับตามองผลการประชุมธนาคารกลางสหรัฐในคืนวันนี้พร้อมทั้งถ้อยคำแถลงของประธาน Powell ซึ่งถือเป็นปัจจัยสำคัญในการกำหนดทิศทางตลาดทุนในช่วง 2Q21 อย่างมีนัยยะ เบื้องต้นเราประเมินว่าผลการประชุมยังคงอัตราดอกเบี้ยในระดับ 0-0.25% พร้อมคงวงเงินการเข้าซื้อสินทรัพย์ในระดับ 1.2แสนล้านเหรียญ (เราให้น้ำหนักน้อยมากที่ FED จะทำลักษณะคล้าย ECB ในสัปดาห์ที่ผ่านมา กล่าวคือส่งสัญญาณเพิ่มวงเงินการเข้าซื้อสินทรัพย์เพื่อลดแรงกดดันของการปรับตัวขึ้นของอัตราผลตอบแทนพันธบัตร) โดยเราแบ่งถ้อยคำแถลงของ Powell เป็น 2กรณี นำโดย 1) พยายามแถลงในลักษณะว่าเศรษฐกิจสหรัฐจะใช้เวลาการฟื้นตัวอย่างค่อยเป็นค่อยไป เงินเฟ้อที่จะปรับขึ้นในระยะสั้นเกิดจากปัจจัยฐานที่ต่ำ (Base effect) ในขณะที่การจ้างงานฟื้นตัวช้ากว่าที่ตลาดประเมินไว้ ซึ่งในกรณีนี้อาจเห็นเป็นปัจจัยกดดัน Bond yield ในระยะสั้นให้ต่ำกว่าระดับ 1.50% พร้อมทั้งคาดดอลลาร์มีโอกาสเกิด Sell on fact และสำหรับตลาดหุ้นคาดว่าจะเกิดแรงขายทำกำไรระยะสั้นจาก Value play มายังกลุ่ม Technology อีกครั้ง และในกรณีที่ 2) ถ้อยคำแถลงในลักษณะยอมรับว่าภายหลังการกระตุ้นของเม็ดเงิน 1.9ล้านล้านเหรียญสหรัฐ ซึ่งส่วนใหญ่จะเกิดขึ้นในช่วงอีก 6เดือนข้างหน้า จะทำให้เศรษฐกิจสหรัฐฟื้นตัวเร็วกว่าภูมิภาคอื่นๆอย่างเห็นได้ชัด และประเมินว่าเงินเฟ้อได้ผ่านจุดต่ำสุดแล้วมีโอกาสปรับขึ้นทะลุกรอบ 2.0% ขึ้นไป เราคาดว่า Bond yield มีโอกาสสูงที่จะปรับขึ้นทะลุกรอบ 1.60%-1.70% ขึ้นไป และดอลลาร์เดินหน้าแข็งค่าขึ้นเมื่อเทียบกับสกุลเงินอื่นๆ กดดันราคาทองคำในระยะสั้น นอกเหนือจากปัจจัยดังกล่าวแนะดู Real bond yield (%) ซึ่งเราคาดว่าจะเริ่มปรับตัวขึ้น (ติดลบลดลง) ในขณะที่คาดกลุ่ม Value play จะเดินหน้า Outperform กลุ่ม Growth play แต่หากเกิดกรณีนี้ขึ้น เราคาดว่า Value play ในสหรัฐอาจปรับขึ้นได้ดีกว่ากลุ่มตลาดเกิดใหม่   

สำหรับตัวเลขเศรษฐกิจสหรัฐ ล่าสุดมีรายงาน 2 ดัชนีสำคัญคือ ดัชนียอดขายปลีก (เดือนต่อเดือน) (ก.พ.) ที่ -3% MoM (ต่ำกว่าคาดที่ -0.5%)และ ดัชนีภาคการผลิตอุตสาหกรรม (เดือนต่อเดือน) (ก.พ.)ที่ -2.2% MoM (ต่ำกว่าคาดที่ +0.3%) เบื้องต้นสาเหตุหลักๆมาจากสภาพอากาศในสหรัฐที่เป็นปัญหารวมถึงการล็อคดาวน์บางส่วน เราเชื่อว่าการฉีดวัคซีนที่เร็วกว่าคาด, การ re-opening และ การจ่ายเงินโดยตรง 1,400 เหรียญให้กับประชาชนสหรัฐทุกคน ยกเว้นบุคคลทั่วไปผู้เสียภาษีที่ทำเงินได้ 80,000 เหรียญ พ่อแม่เลี้ยงเดี่ยวที่ทำรายได้ 120,000 เหรียญ และ ครัวเรือนที่ทำรายได้ 160,000 เหรียญ จะช่วยให้ดัชนีสำคัญทั้ง 2 ตัวนี้ฟื้นตัวขึ้นในเดือนต่อๆไป และ แม้ว่าตัวเลขเศรษฐกิจสำคัญทั้งสองจะออกมาต่ำกว่าคาดทั้งคู่ เราเชื่อว่าตลาดตอนนี้ให้ความสนใจกับจับตาถ้อยคำแถลง Powell , Dot-plot ใหม่ มากกว่า 

และอีกปัจจัยต่างประเทศแนะนักลงทุนจับตาการพบปะกันครั้งแรกของตัวแทนประเทศสหรัฐและจีนภายใต้ผู้นำสหรัฐคนใหม่อย่าง Biden โดยครั้งนี้ผู้แทนจีนนำโดย Wang Yi (รมว.ต่างประเทศ) และ Yang Jiechi จะเดินทางไปยัง Alaska เพื่อพบกับ Jake Sullivan (ที่ปรึกษาความมั่นคงแห่งชาติ) และ Antony Blinken (รมว.ต่างประเทศสหรัฐ) โดยการพูดคุยกันครั้งแรกจะไม่มีการแถลงข้อสรุปหรือ Joint statement และคาดว่าประเด็นที่จะมีการหารือกันคือประเด็นเกี่ยวกับการคุกคามเทคโนโลยี รวมถึง Cyber security และ human right ในขณะที่ประเมินว่าประเด็นที่นักลงทุนคาดหวังอย่างข้อตกลงการค้า (Trade war) ยังจะไม่ได้ถูกยกขึ้นมาพูดคุย 

มุมมองตลาดหุ้น/ กลยุทธ์การลงทุน วันนี้คาด SET แกว่งในกรอบแคบ 1,555-60จุด แนะ BLA  

หุ้นแนะนำ BLA (พื้นฐาน 28.50 บาท) เรามีมุมมองบวกหลังจากเข้าร่วมการประชุมนักวิเคราะห์ BLA วันที่ 25 ก.พ. 2564 จากคาดการณ์ว่า FYP จะโตแข็งแกร่งและการฟื้นตัวของ EV/VNB ในปี 2564-65, ผู้บริหารตั้งเป้าหมาย FYP ปี 2564 ที่โตขึ้นระดับเลขหลักสิบ จากผลิตภัณฑ์ใหม่ๆ แคมเปญพิเศษ และการร่วมมือกับพันธมิตรรายใหม่, เราคาดว่า EV/VNB จะโตต่อเนื่องในปี 2564-66 และคาดกำไรฟื้นตัวสู่ระดับก่อนเกิดวิกฤตโควิด-19 ตั้งแต่ปี 2564, ในเชิงกลยุทธ์ อัตราผลตอบแทนพันธบัตรที่ชันตัวจะเป็นบวกต่อ BLA  

รายงานตัวเลขเศรษฐกิจ วันพุธ ติดตาม การลงมติร่างแก้รธน.วาระ 3 ของไทย ดัชนี CPI ของยูโรโซนเดือน ก.พ. คาด +0.2% MoM และ +0.9% YoY ตามลำดับ ยอดอนุญาตก่อสร้างของสหรัฐฯ เดือน ก.พ. คาด -7% MoM เป็น 1.75 ล้านยูนิต ยอดสร้างบ้านใหม่เดือน ก.พ. คาด -1% MoM เป็น 1.58 ล้านยูนิต ปริมาณน้ำมันดิบคงคลังรายสัปดาห์ของสหรัฐฯ คาด +8.16 แสนบาร์เรล และการประชุม FOMC ของสหรัฐฯ  วันพฤหัสฯ ติดตาม ตัวเลขยอดผลิต และยอดขายรถยนต์ของไทยเดือน ก.พ. ตัวเลขการขอรับสวัสดิการว่างงานรายสัปดาห์ของสหรัฐฯ คาด +7.05 แสนตำแหน่ง และตัวเลข Philadelphia Fed Manufacturing Index คาดทรงตัว MoM ที่23.1 จุด วันศุกร์ ติดตาม การประชุมธนาคารกลางญี่ปุ่น